Wilma Viviers | News | NWU | North-West University
Uitvoerbevordering / Internasionale Handel
Leier: TRADE Navorsingsarea
Wilma Viviers is ŉ professor in Internasionale Handel, Leier van die TRADE-navorsingsentiteit (Handel en Ontwikkeling) en NNS-gegradeerde navorser aan die Noordwes-Universiteit (Potchefstroomkampus). Sy het ŉ indrukwekkende verskeidenheid publikasies, en is ŉ kundige op die gebied van uitvoerbevordering, mededingende intelligensie en ekonomiese ontwikkeling.
Prof Viviers se passievolle navorsingsbelangstelling in (en aktiewe bydrae tot die verwesenliking van) strategieë ter verbetering van Suid-Afrika se handelsprestasie en mededingendheid geniet wye nasionale en internasionale erkenning. Veral die Besluitnemingsondersteuningsmodel (BOM) vir die identifisering van Suid-Afrikaanse uitvoergeleenthede – wat sy in die land bekendgestel het – word in regerings- sowel as sakegeledere aangeprys as ŉ verfrissend doeltreffende benadering tot uitvoermarkseleksie. Die BOM en sy velerlei toepassings word breedvoerig aan die bod gestel in die boek ‘Export Promotion: A Decision Support Model Approach’ deur prof Ludo Cuyvers van die Universiteit van Antwerpen en prof Viviers.
Prof Viviers dien op verskeie nasionale en internasionale komitees, en word dikwels gevra om belangegroepe toe te spreek oor hul navorsingsinisiatiewe. Sy het ook al ŉ hele paar toekennings ontvang vir haar baanbrekersnavorsing.
TRADE se navorsingsaktiwiteite is gerig op uitvoerbevordering en -ontwikkeling – sleutelfokusareas is om nuwe uitvoergeleenthede vir Suid-Afrika te identifiseer en om die sleutels te vind vir groter mededingendheid en inwaartse beleggingsvloei – alles probleemareas vir ekonomiese beleidsmakers en besluitnemers in die sakewêreld. TRADE se navorsingsagenda sluit aktuele kwessies in soos die uitvoer van dienste, die mededingendheid van firmas, regstreekse buitelandse investering, struikelblokke vir internasionalisering en onderwerpe met betrekking tot ekonomiese ontwikkeling. Hierdie areas is in vyf navorsingsprogramme gekonsolideer: BOM Tegnies, BOM Sektors, BOM Geografies, Regstreekse Buitelandse Investering en Internasionale mededingendheid en ontwikkeling.
(018) 299 1445
Handel en Ontwikkeling (TRADE)